作者:顧況
標題:哭從兄萇
內容:洞庭違鄂渚，嫋嫋秋風時。何人不客遊，獨與帝子期。黃鵠鎩飛翅，青雲歎沈姿。身終一騎曹，高蓋者為誰。從駕至梁漢，金根複京師。皇恩溢九垠，不記屠沽兒。立身有高節，滿卷多好詩。赫赫承明庭，群公默無詞。草木正搖落，哭兄鄱水湄。共居雲陽裡，轗軻多別離。人生倏忽間，旅襯飄若遺。稚子新學拜，枯楊生一枝。人生倏忽間，精爽無不之。舊國數千里，家人由未知。人生倏忽間，安用才士為。